filippinerørn
Store norske leksikon,Biologi,Dyreriket,Ryggstrengdyr,Virveldyr,Fugler,Haukefugler,Haukefamilien,Pithecophaga
Filippinerørnen er en fugleart i haukefamilien. Den er en sjelden og utryddelsestruet ørn som forekommer utelukkende på Filippinene.
Beskrivelse Filippinerørnen er en av verdens kraftigste rovfugler, med en kroppslengde på 86–102 centimeter, et vingespenn på 184–220 centimeter og en vekt på 4,7–8,0 kilo. Systematikk En trodde tidligere at filippinerørnen var i slekt med harpyørnen i Sør-Amerika. Nyere DNA-analyser viser derimot at den er mest beslektet med slangeørner. Levevis Hvert hekkepar trenger et område på mer enn 100 kvadratkilometer. Reiret plasseres oppe i et stort tre i regnskogen. Hunnen legger bare ett egg som ruges i cirka 60 dager. Begge makene deltar i rugingen. Ungen er flygedyktig etter fire til fem måneder og er avhengig av foreldrene i hele 20 måneder. En trodde tidligere at arten hovedsakelig levde av aper, men det viser seg at den er langt mer allsidig i kostholdet. Den tar alt fra små flaggermus til hjort på opptil 14 kilo. På øya Mindanao utgjør skjermflygere hele 90 prosent av dietten på enkelte lokaliteter. På Luzon, som mangler skjermflygere, lever den for det meste av aper, fugler, store flaggermus, rotter, slanger og øgler. Bevaring Bestanden av filippinerørn er på omkring 600 individer, og arten er klassifisert som kritisk truet på IUCNs globale rødliste. Arten trues av utryddelse på grunn av avskoging, jakt og fangst. Philippine Eagle Foundation i byen Davao på Mindanao driver oppdrett av arten i fangenskap for å sette ut fugler i det fri. Dette prosjektet har ikke vært særlig vellykket. Les mer i Store norske leksikon ørner haukefamilien rødliste